Document ID: 32014R0519

KOMMISSIONENS FORORDNING (EU) Nr. 519/2014
af 16. maj 2014
om ændring af forordning (EF) nr. 401/2006 for så vidt angår udtagning af prøver fra store partier, krydderier og kosttilskud, kriterier for pålideligheden af metoden for T-2-toksin, HT-2-toksin og citrinin samt screeningsanalysemetoder
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 882/2004 af 29. april 2004 om offentlig kontrol med henblik på verifikation af, at foderstof- og fødevarelovgivningen samt dyresundheds- og dyrevelfærdsbestemmelserne overholdes (1), særlig artikel 11, stk. 4, og
ud fra følgende betragtninger:
(1)
Ved Kommissionens forordning (EF) nr. 1881/2006 (2) fastsættes der grænseværdier for visse mykotoksiner i visse fødevarer.
(2)
Prøveudtagning er afgørende for at kunne præcisere bestemmelsen af mykotoksinindholdet, som er uensartet fordelt i et parti. Det er derfor nødvendigt at fastsætte kriterier, som prøveudtagningsmetoderne skal opfylde.
(3)
Ved Kommissionens forordning (EF) nr. 401/2006 (3) fastsættes kriterierne for prøveudtagning til kontrol af indholdet af mykotoksiner.
(4)
Det er nødvendigt at ændre reglerne vedrørende udtagning af prøver fra krydderier for at tage hensyn til forskellene i partikelstørrelse, der fører til en uensartet fordeling af mykotoksinkontaminering i krydderier. Endvidere bør der fastsættes regler for udtagning af prøver fra store partier for at sikre en ensartet håndhævelse i hele Unionen. Ligeledes bør det præciseres, hvilken prøveudtagningsmetode der skal anvendes i forbindelse med udtagning af prøver af æblesaft.
(5)
Det er nødvendigt at ajourføre kriterierne for pålideligheden for metoden for T-2-toksin og HT-2-toksin for at tage højde for de videnskabelige og teknologiske fremskridt. Kriterierne for pålideligheden for metoden for citrinin bør fastsættes henset til grænseværdierne for citrinin i kosttilskud, der er baseret på ris fermenteret med rød gær Monascus purpureus.
(6)
I forbindelse med analysen af mykotoksiner anvendes i stigende grad screeningsmetoder. Der bør fastsættes kriterier, som skal overholdes i forbindelse med de screeningsmetoder, der anvendes i reguleringsøjemed.
(7)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE FORORDNING:
Artikel 1
I forordning (EF) nr. 401/2006 foretages følgende ændringer:
1)
I bilag I foretages følgende ændringer:
a)
I del B affattes fodnote 1 således:
»(1)
Udtagning af prøver fra sådanne partier skal udføres i overensstemmelse med reglerne i del L. Vejledning om udtagning af prøver fra store partier fremgår af et dokument, der kan findes på følgende webadresse: http://ec.europa.eu/food/food/chemicalsafety/contaminants/guidance-sampling-final.pdf
Anvendelsen af reglerne for prøveudtagning i henhold til EN ISO 24333:2009 eller GAFTA's regler for prøveudtagning 124, som fødevarevirksomhedsledere anvender for at sikre, at bestemmelserne i lovgivningen overholdes, stemmer overens med reglerne for prøveudtagning i del L.
For så vidt angår udtagning af prøver fra partier af fusariumtoksiner stemmer anvendelsen af reglerne for prøveudtagning i henhold til EN ISO 24333:2009 eller GAFTA's regler for prøveudtagning 124, som fødevarevirksomhedsledere anvender for at sikre, at bestemmelserne i lovgivningen overholdes, overens med reglerne for prøveudtagning i del B.«
b)
I del B.2 affattes tabel 1 således:
»Tabel 1
Opdeling af partier i delpartier afhængigt af produkt og partiets vægt
Produkt
Partiets vægt (ton)
Delpartiernes vægt eller antal
Antal enkeltprøver
Den samlede prøves vægt (kg)
Korn og kornprodukter
300 og 1 500
3 delpartier
100
10
≥ 50 og ≤ 300
100 ton
100
10
50
-
3-100 (4)
1-10
c)
I del B.3 indsættes følgende punktum i slutningen af første led:
»For så vidt angår partier 500 ton er antallet af enkeltprøver anført i bilag I, del L.2.«
d)
I del D.2 indsættes følgende punktum efter første punktum:
»Denne prøveudtagningsmetode anvendes også ved offentlig kontrol af de fastsatte grænseværdier for ochratoksin A, aflatoksin B1 og samlet aflatoksinindhold i krydderier med en relativ stor partikelstørrelse (partikelstørrelse som jordnødder eller større f.eks. muskatnød).«
e)
I del E affattes første punktum således:
»Denne prøveudtagningsmetode anvendes ved offentlig kontrol af de fastsatte grænseværdier for ochratoksin A, aflatoksin B1 og samlet aflatoksinindhold i krydderier, bortset fra krydderier med en relativ stor partikelstørrelse (uensartet fordeling af mykotoksinkontaminering).«
f)
I del I affattes overskriften og første punktum således:
»I. METODE TIL UDTAGNING AF PRØVER AF ÆBLEPRODUKTER INDEHOLDENDE FRUGTKØD
Denne prøveudtagningsmetode anvendes ved offentlig kontrol af de fastsatte grænseværdier for patulin i æbleprodukter indeholdende frugtkød, herunder æbleprodukter indeholdende frugtkød bestemt til spædbørn og småbørn.«
g)
I del I.1, stk. 2, udgår følgende punktummer:
»For så vidt angår flydende produkter blandes partiet så grundigt som muligt, enten manuelt eller mekanisk, umiddelbart inden prøveudtagningen. I så fald kan det antages, at patulinet er fordelt ensartet i et givet parti, og det er derfor tilstrækkeligt at udtage tre enkeltprøver fra et parti, som tilsammen udgør den samlede prøve.«
h)
De nye dele L og M, jf. bilag I til denne forordning, indsættes.
2)
Bilag II, punkt 4.2 »Generelle krav«, punkt 4.3 »Særlige krav« og punkt 4.4 »Estimering af analyseusikkerhed, genfindingsberegning og indberetning af resultater« erstattes af teksten i bilag II til nærværende forordning.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Den anvendes fra den 1. juli 2014.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 16. maj 2014.

Labels: 0
17
19
20